Žakuipė
Žakuipė (port. Rio Jacuípe) – upė šiaurės rytų Brazilijoje, Bahijos valstijoje; Paragvasu kairysis intakas. Prasideda Šapada Diamantinos masyve, 1070 m aukštyje, Moro do Šapeu apylinkėse. Teka plokščiakalniu į rytus, toliau į pietryčius. Įteka į Paragvasu (Pedra do Kavalo tvenkinį) netoli Konseisaun da Feiros. Didžiausias intakas – Sakrainas (dešinysis). Žakuipė keliose vietose patvenkta. Miestai prie upės: Moro do Šapeu, San Žoze do Žakuipė, Riašaun do Žakuipė, Feira de Santana. Upės pavadinimas tupių kalba reiškia „penelopių (toks paukštis – îaku) upėje“ (îaku-y-pe).